NCR में वायु गुणवत्ता बहुत खराब और गंभीर श्रेणी के बीच दर्ज की गई
राष्ट्रीय राजधानी क्षेत्र (NCR) में शनिवार को गाजियाबाद में वायु की गुणवत्ता ‘गंभीर’ श्रेणी में रही, जबकि गुड़गांव, फरीदाबाद और गौतमबुद्धनगर में यह ‘बहुत खराब’ श्रेणी में दर्ज की गई।
नोएडा (उत्तर प्रदेश): राष्ट्रीय राजधानी क्षेत्र (NCR) में शनिवार को गाजियाबाद में वायु की गुणवत्ता ‘गंभीर’ श्रेणी में रही, जबकि गुड़गांव, फरीदाबाद और गौतमबुद्धनगर में यह ‘बहुत खराब’ श्रेणी में दर्ज की गई। केंद्रीय प्रदूषण नियंत्रण बोर्ड (CPCB) के वायु गुणवत्ता सूचकांक (एक्यूआई) के अनुसार सुबह के वक्त दिल्ली के इन चारों पड़ोसी जिलों में ‘पीएम 2.5’ (हवा में मौजूद 2.5 माइक्रोमीटर से कम व्यास के कण) और ‘पीएम10’ की मात्रा ‘गंभीर’ श्रेणी में थी। ये दोनों तरह के कण मुख्य वायु प्रदूषक हैं। सूचकांक के मुताबिक 0 और 50 के बीच एक्यूआई को 'अच्छा', 51 और 100 के बीच 'संतोषजनक', 101 और 200 के बीच 'मध्यम', 201 और 300 के बीच 'खराब', 301 और 400 के बीच 'बहुत खराब' और 401 से 500 के बीच 'गंभीर' माना जाता है। सीपीसीबी के सुबह आठ बजे के आंकड़े के अनुसार गाजियाबाद के लोनी में एक्यूआई 412, वसुंधरा में 363, संजय नगर में 360 और इंदिरापुरम में 358 था।गौतमबुद्ध नगर के नोएडा में एक्यूआई सेक्टर 62 में 360, सेक्टर एक में 356 और सेक्टर 116 में 315 रहा। ग्रेटर नोएडा में एक्यूआई नॉलेज पार्क पंचम में 391 और नॉलेज पार्क तृतीय में 342 रहा। गुडगांव में एक्यूआई सेक्टर 51 में 379, तेरी ग्राम में 342, विकास सदन में 329, एनआईएसई ग्वाल पहाड़ी क्षेत्र में 266 रहा।